Diari Oficial de la Generalitat Valenciana


Sumari del DOGV 5029, del 16-06-2005 (2005/6238)

RESOLUCIÓ de 6 de maig de 2005, del conseller de Territori i Habitatge, per la qual s'aprova definitivament la modificació puntual del Pla General d'Ordenació Urbana del municipi de València, en l'àmbit comprés entre els carrers Andrés Mancebo, Astúries, Riu Escalona i avinguda Balears.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5029

Data del DOGV
:   16-06-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/6238


Data del document
:   06-05-2005

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * València
    * pla d'urbanisme

RESOLUCIÓ de 6 de maig de 2005, del conseller de Territori i Habitatge, per la qual s'aprova definitivament la modificació puntual del Pla General d'Ordenació Urbana del municipi de València, en l'àmbit comprés entre els carrers Andrés Mancebo, Astúries, Riu Escalona i avinguda Balears. [2005/A6238]
  
Vist l'expedient de modificació del Pla General de València, en l'àmbit comprés entre els carrers Andrés Mancebo, Astúries, Riu Escalona i avinguda de Balears, i de conformitat amb els següents
  
Antecedents de fet
  
1. El projecte es va sotmetre a informació pública i es va inserir anunci en el periòdic Levante del dia 18 de febrer de 2004 i en el Diari Oficial de la Generalitat Valenciana número 4.695 de 19 de febrer de 2004. Durant la tramitació municipal es van presentar diverses al·legacions que van ser resoltes en l'acord plenari d'aprovació provisional, de data 23 de juny de 2004.
  
2. València compta amb Pla General, aprovat per Resolució del conseller d'Obres Públiques, de data 16 de gener de 1989, i s'han iniciat els treballs de la seua homologació global.
  
3. La Comissió Territorial d'Urbanisme de València, en sessió de data 1 d'octubre de 2004 va acordar informar favorablement sobre l'expedient de referència i supeditar l'elevació de la modificació c/ Andrés Mancebo del Pla general de València, al conseller de Territori i Habitatge per a la seua aprovació definitiva, que l'Ajuntament introduïsca en el projecte i aprove les correccions següents:
  
3.1 Vincular a aquest expedient de modificació, les ampliacions i les noves zones verdes aprovades per l'Ajuntament, de manera que es justifique que el balanç total dotacional és favorable en el sentit que no hi ha minva o detriment d'aquestes. A fi de justificar el compliment del que s'ha exigit en l'article 55.3 LRAU.
  
3.2 Complir les exigències de l'article 34 RPCV, en el fet que la part del jardí públic que no compleix les condicions mínimes d'àrea de joc ha de conceptuar-se com a xarxa viària.
  
3.3 Resoldre la contradicció entre la qualificació de la parcel·la de sistema local d'espai lliure d'ús esportiu privat i la remissió a la normativa pròpia del GEL-4, per evitar així la dispensa singular.
  
4. Amb data 19 de gener de 2005, el Servei Territorial de Planificació i Ordenació Territorial emet un informe, del qual es desprén que amb la documentació aportada per l'Ajuntament, es consideren esmenats els inconvenients que van motivar la suspensió de l'acord de la Comissió Territorial de data 1 d'octubre de 2004. En conseqüència, és procedent elevar la proposta d'aprovació definitiva al conseller de Territori i Habitatge.
  
5. Aquesta Conselleria va sol·licitar el corresponent dictamen del Consell Jurídic Consultiu de la Comunitat Valenciana d'acord amb el que estableix l'article 10.8.e de la Llei 10/1994, de 19 de desembre, de la Generalitat Valenciana, de Creació del Consell Jurídic Consultiu de la Comunitat Valenciana. Així mateix amb data 16 de febrer de 2005, el conseller de Territori i Habitatge va emetre un informe favorable.
  
El Consell Jurídic Consultiu de la Comunitat Valenciana ha emés dictamen sobre el present expedient, en data 7 d'abril de 2005, en el qual es conclou que «el projecte de modificació puntual del Pla General d'Ordenació Urbana de València és conforme amb l'ordenament jurídic».
  
Fonaments jurídics
  
1. La documentació està completa i la tramitació ha sigut correcta, d'acord amb el que preveu l'article 38 i concordants de la Llei Reguladora de l'Activitat Urbanística (d'ara en endavant LRAU).
  
2. La modificació respon a l'interés públic municipal plasmat en el conveni firmat entre les parts i no correspon a l'administració autonòmica qüestionar la interpretació de l'interés local formulat pel municipi, des de la representativitat que li confereix la seua legitimació democràtica (art. 39-4 NQKZ). És procedent, doncs, analitzar la proposta des de l'òptica estricta del compliment de la legalitat urbanística.
  
L'objecte del projecte és modificar l'ordenació de l'illa de cases situada entre els carrers Andrés Mancebo, Astúries, Riu Escalona i avinguda de Balears, actualment qualificada com a dotació pública de sistema local d'espais lliures, amb les determinacions següents:
  
2.1 L'illa de cases té una superfície de 14.967,76 metres quadrats, propietat de la mercantil Sporting Patrimonial, SA, excepte 3.700,13 metres quadrats que són de titularitat municipal. En la dita illa de cases s'erigeixen les instal·lacions esportives del Sporting Club de Tenis. Consta que aquests terrenys estan afectes a l'ús esportiu almenys des de 1946.
  
2.2 Malgrat estar qualificada l'illa com a espai lliure públic, no compta amb una previsió expressa per a la seua obtenció, ni ha sigut objecte d'expropiació per l'Ajuntament en els quinze anys de vigència del Pla General.
  
2.3 La modificació presentada respon i desenvolupa un conveni firmat entre l'Ajuntament de València i les mercantils Sporting Club de Tenis i Sporting Patrimonial, SA, els fins de les quals són: l'ampliació, la millora i la modernització de les instal·lacions esportives, la regularització de la parcel·la i l'obertura de les instal·lacions al barri i a la ciutat.
  
2.4 Dels 14.967'76 m2 que té l'illa de cases, 2.611,73 metres quadrats mantenen amb la modificació proposada la qualificació d'espai lliure de la xarxa secundària (sistema local). En aquesta zona es troba l'alqueria protegida amb nivell 2, que actualment alberga la cafeteria restaurant amb una superfície construïda de 455,14 m2/T. Aquesta part que manté la qualificació d'espai lliure públic i l'alqueria existent, se cediran a l'Ajuntament amb les compensacions que després s'indiquen.
  
2.5 La resta de l'illa de cases, amb una superfície de 12.356,03 metres quadrats, canvia la seua qualificació i passa a qualificar-se com a GEL-4\*, Sistema general d'espais lliures d'ús esportiu, i en conseqüència se li aplica la regulació pròpia continguda en l'article 6.71 de les normes urbanístiques del Pla General.
  
2.6 En aplicar aquest article 6-71, es reconeix a la zona esportiva privada un coeficient d'edificabilitat de 0,10 m2T/ m2S, que respecte a la superfície de 12.356'03 m2 ofereix una edificabilitat possible d'1.235,60 m2T per a usos complementaris a l'esportiu. Aquest nou aprofitament lucratiu privat serà objecte de valoració i compensació, juntament amb les permutes necessàries per a regularitzar les parcel·les, de la forma següent: cessió de l'espai lliure públic, cessió de l'alqueria protegida i compensació a l'Ajuntament en metàl·lic de la diferència restant.
  
2.7 Es facilita i afavoreix l'obertura de les instal·lacions a la resta de la ciutat, establint a l'efecte convenis amb l'Escola Municipal de Tenis i la Federació de la Comunitat Valenciana.
  
3. L'article 36-4 OLCS disposa el següent:
  
«Tota alteració de l'ordenació establida per un pla que augmente l'aprofitament lucratiu privat d'algun terreny o desafecte el sòl de la destinació pública, ha de contemplar les mesures compensatòries necessàries per a mantindre la proporció i la qualitat de les dotacions públiques previstes respecte a l'aprofitament, sense augmentar aquest en detriment de la millor realització possible dels estàndards legals de qualitat de l'ordenació.»
  
A l'efecte, es considera compensació suficient les ampliacions i les noves zones verdes aprovades per l'Ajuntament, de manera que el balanç total dotacional siga favorable en el sentit que no existisca minva o detriment d'aquestes. No hi ha inconvenient en què les dites ampliacions o zones verdes es vinculen, com a mesura compensatòria, al compliment de l'article 55.3 LRAU en aquesta modificació.
  
La segona exigència de l'art. 22-3 MAKQ es refereix a la compensació per l'increment de l'aprofitament lucratiu que la modificació comporta. En aquest sentit, tant el text de la modificació del Pla General com el conveni firmat, inclouen els mecanismes adequats per a garantir la compensació a favor de l'Ajuntament de valor equivalent al nou aprofitament lucratiu: mitjançant cessió de la zona verda pública, de l'alqueria protegida i en metàl·lic la diferència restant.
  
No s'aprecia obstacle legal en aquest punt.
  
4. La modificació comporta una diferent qualificació o ús de zona verda, per la qual cosa consta en l'expedient informe favorable del conseller de Territori i Habitatge en exercici de les funcions pròpies del Consell Superior d'Urbanisme, d'acord amb el que preveu la Disposició transitòria novena LRAU.
  
Igualment consta informe del Consell Jurídic Consultiu (art. 10.e Llei 10/1994, de 19 de desembre), de data 7 d'abril de 2005.
  
5. El conseller de Territori i Habitatge és l'òrgan competent per a resoldre sobre l'aprovació definitiva dels instruments de planejament, de conformitat amb el que establix l'article 39 de la LRAU, en relació amb l'article 6.e del Decret 201/2003, de 3 d'octubre, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Vistos els preceptes legals citats i la resta de disposicions de general i de pertinent aplicació, de conformitat amb l'acord de la Comissió Territorial d'Urbanisme de València i conforme el Consell Jurídic Consultiu de la Comunitat Valenciana, resolc:
  
Aprovar definitivament la modificació puntual del Pla general d'ordenació urbana del municipi de València, en l'àmbit comprés entre els carrers Andrés Mancebo, Astúries, Riu Escalona i avinguda Balears.
  
Contra la present resolució, que posa fi a la via administrativa, es pot interposar recurs potestatiu de reposició en el termini d'un mes, davant del conseller de Territori i Habitatge, o bé recurs contenciós administratiu, davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que preveu l'art. 13.4 del Decret 201/2003, de 3 d'octubre, del Consell de la Generalitat, pel qual s'aprova el Reglament dels Òrgans Urbanístics de la Generalitat, i article 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que puga exercir qualsevol altre recurs que estime oportú.